फोंडेंः म्हारवासडा उसगांवां आशिल्ले उदकाचे पोरणें टांकयेंत काँक्रिटाचे कुडके आनी वाठारांतलो धुल्ल उदकांत पडला. ताका लागून लोकांचे भलायकेक धोको निर्माण जाला. भलायकी मंत्र्यान लोकांचे भलायके संबंदांत निर्माण जाल्ले समस्येचेर ताकतिकेन उपाय काडचो, अशी मागणी थळाव्या लोकांनी केल्या. सुरळीत उदका पुरवण जाली ना जाल्यार 15 दिसां उपरांत बांदकाम खात्याच्या कार्यालयाचेर मोर्चो व्हरपाची शिटकावणी सोमारा थळाव्या लोकांनी दिल्या.
 म्हारवासड्यार आशिल्ले पोरणे टांकयेचें काँक्रीट कोसळ्ळां. ताका लागून त्या वाठारांत आशिल्ल्या दोन प्रकल्पा पासून तयार जावपी धुल्ल उदकाचे टांकयेंत सांचला. हे संबंदांत फाटल्या सप्तकांत बांदकाम खात्याच्या अभियंत्यांक म्हायती दिवन टांकयेची नितळसाण करपाची मागणी केल्ली. पूण अजून मेरेन टांकयेची नितळसाण करूंक नाशिल्ल्यान सोमारा 6 मार्चाक तीन पंचा सयत थळाव्या लोकांनी दाग फोंडेंच्या बांदकाम खात्याच्या उदका विभागाच्या कार्यालयाचेर मोर्चो व्हेलो.
 ह्या वेळार सहाय्यक अभियंते मेळूंक नाशिल्ल्यान थळाव्या लोकांनी कनिश्ट अभियंते महेश गावणेंकार हांची भेट घेवन चर्चा केली. पंच विनोद मास्कारेन्हस, संजय गावडे, राजेंद्र नायक, थळावे नागरीक शांताराम नायक, गुरुदास गाड, मुकुंद गावडे आनी हेर लोक हाजीर आशिल्ले. ह्या वेळार अदीक म्हायती दितना गुरुदास गाड हांणी सांगलें, ह्या वाठारांतल्या लोकांक हेच टांकयेंतल्यान उदका पुरवण जाता. फाटल्या कांय म्हयन्यां सावन टांकयेंत धुल्ल सांचला. ताका लागून हें उदक लोकांचे भलायके खातीर घातक थारूं येता. ते टांकयेची नितळसाण करपाची खूब गरज आसा. वाठारांतल्या लोकांक रातच्या वेळार उदका पुरवण करतात. ताका लागून बायलांक जागरणां करचीं पडटात. उदका पुरवण सुरळीत करपाची मागणीय अजून मेरेन पुराय जावंक ना. 15 दिसां भितर सुरळीत उदका पुरवण जाली ना जाल्यार बांदकाम खात्याच्या कार्यालयाचेर मोर्चो व्हरतले, अशें तांणी सांगलें.
 टांकयेंतल्या खदूळ उदका विशीं बांदकाम खात्याच्या अभियंत्यांक म्हायती दिल्या, पूण अजून मेरेन टांकयेची नितळसाण करूंक ना. सोमारा कनिश्ट अभियंत्या कडेन चर्चा केले उपरांत टांकयेची नितळसाण करपाचें उतर दिलां. उसगांव पंचायत वाठारांतल्या लोकांक उदकाची समस्या सतयता. म्हादय आनी दूदसागर न्हंयो ह्या वाठाराक तेंकून आसात, तरी लेगीत उदका खातीर वळवळे काडचे पडटात, अशें थळावे नागरीक शांताराम नायक हांणी सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 